ועדת הכלכלה, כנסת 17, פרוטוקול מספר 477, 2008-02-04 09:00

גלעד ארדן: בוקר טוב.

גלעד ארדן: אני פותח את ישיבת ועדת הכלכלה.

גלעד ארדן: על סדר היום הצעת חוק הגבלת הפרסומת לכלי רכב (חובת גילוי נתוני פליטת המזהמים), התשס"ח-2007, של חברת הכנסת רונית תירוש ושלי.

גלעד ארדן: חברת הכנסת תירוש, תרצי להציג את הצעת החוק בטובך?

רונית תירוש: לא, תציג אתה.

גלעד ארדן: עקרונית מדובר בהצעת חוק שהרעיון שלה נלקח ממדינות באירופה שמיישמות אותו.

גלעד ארדן: בבסיס הצעת החוק עומד הרעיון לעודד את הציבור לרכוש רכבים פחות מזהמים ויותר ידידותיים לסביבה.

גלעד ארדן: את זה אפשר לעשות בכל מיני אמצעים, גם באמצעות הפחתת מסים, כפי שהמדינה עושה וגם באמצעות עידוד השקיפות, כך שמי שזה חשוב לו – ואנחנו רוצים שבמשך הזמן יהיו יותר אנשים שזה חשוב להם – יהיה להם יותר קל להבין איזה רכב פחות גורם נזק לכדור שלנו ואיזה – יותר.

גלעד ארדן: לכן הצעת החוק קובעת שיבואני הרכב יהיו חייבים להקצות שטח מתוך כל פרסומת, והכוונה – אם זה לא הובן מהצעת החוק – לפרסומות בעיתונים.

גלעד ארדן: הכוונה היא שהיבואנים יקצו אחוז מסוים – אנחנו כתבנו 20%, אבל זה כמובן נתון לדיון – משטח הפרסומת כדי להביא לידיעת הציבור את נתוני פליטת המזהמים.

גלעד ארדן: בעקבות הצעת החוק יצר אתי קשר מר יקי אנוך, ולאחר שהסביר לי קיבלתי את עמדתו שכדי למנוע בלבול מהציבור עדיף לאמץ לחלוטין את מה שעושים במדינות אחרות בעולם, ושהמשרד להגנת הסביבה יקבע סולם, וכל כלי רכב שייכנס לאותו רף בסולם יקבל זיהוי לפי צבע.

גלעד ארדן: למשל, מזהם יותר יהיה אדום, מזהם פחות יהיה כתום וידידותי לסביבה יהיה ירוק.

גלעד ארדן: כך לציבור יהיה הרבה יותר קל ופשוט להבין במקום להלאות אותו בכל מיני נתונים כימיים שלא כל אחד מסוגל להבין אותם.

גלעד ארדן: אני רואה שהם העבירו מסמך.

גלעד ארדן: זה הרעיון שבבסיס הצעת החוק, זה לא מסובך מדי.

גלעד ארדן: אני פותח את הדיון לשמיעת הערות כלליות.

גלעד ארדן: תחילה מציעת החוק, חברת הכנסת תירוש, בבקשה.

רונית תירוש: תודה אדוני היושב ראש.

רונית תירוש: אני רק רוצה להוסיף.

רונית תירוש: אתה גם הערת שזה לא משנה אם זה יהיה בדיוק 20% משטח הפרסום, פחות מזה או קצת יותר, עצם החידוש שלראשונה נותנים את הדעת לפרסום נתוני פליטה של חומרים מזהמים, יש בה כבר משום הגברת מודעות ציבורית לכל הנושא של "ירוק", של איכות חיים, של איכות סביבה, ובכך אני גם רואה תרומה נוספת של הצעת החוק הזאת בראשותך וביוזמתך.

גלעד ארדן: תודה.

גלעד ארדן: בבקשה, המשרד להגנת הסביבה.

אבי מושל: אני סגן ראש אגף איכות אוויר.

אבי מושל: אנחנו, כמובן, תומכים בהצעת החוק.

אבי מושל: לדעתנו, היא ראויה, ויש לקבל אותה.

אבי מושל: אני מקבל את ההערה שנאמרה פה קודם שייקבע סולם ממודרג לפי צבעים, לפי אותיות – זה לא משנה, העיקר שיהיה לציבור מידע שקוף וברור לגבי רמת הזיהום ותצרוכת הדלק ברכב.

גלעד ארדן: מה המנגנון שאתם מציעים להכניס לכאן?

גלעד ארדן: איך יהיו יחסי העבודה בין יבואני הרכב לבין המשרד להגנת הסביבה?

גלעד ארדן: הרי המשרד צריך לקבוע סולם כלשהו, ואז היבואן אמור לפנות אליו, להגיש לו את נתוני הרכב, והמשרד אמור להגיד לו מהו הסיווג של אותו רכב שאמור להופיע בפרסומות שלו.

גלעד ארדן: האם יש לכם הצעה למנגנון כזה?

גלעד ארדן: תוך כמה זמן תבנו את הסולם שהיבואנים יוכלו לדעת לפיו כיצד הם פועלים, אולי מישהו רוצה להזמין רכבים יותר ידידותיים או פחות.

אבי מושל: הסולם הוא די ברור, לדעתי.

אבי מושל: בוועדה למיסוי ירוק נקבע מנגנון שהופך את כל רמות הזיהום לתוצר מספרי שהוא שקלול כלכלי-חיצוני, כלומר הוא מייצג את העלויות החיצוניות של הזיהום שנגרם מאותו רכב.

אבי מושל: אפשר להשתמש באותו מנגנון שנקבע בוועדה למיסוי ירוק לצורך קטלוג כלי הרכב לפי רמת הזיהום.

גלעד ארדן: ערן יעקב נמצא כאן?

ערן יעקב: כן.

גלעד ארדן: אתה רוצה להוסיף על זה?

ערן יעקב: במסגרת הוועדה למיסוי ירוק יצרנו מנגנון של "קנס-פרס" שבא לידי ביטוי בשקלים; כאשר הרכב יותר מזוהם הוא נקנס, ונהפוך הוא כאשר הוא פחות מזהם, ונתנו ציון.

ערן יעקב: אפיינו את חמשת המזהמים שמצוינים בפרסום למספר אחד שאמור לתת ציון על סקאלה שבין 0 ל-15 ומאפיינת את רמת הזיהום, כשרכב חשמלי הוא ברמת אפס- -

גלעד ארדן: כמה רמות יש?

ערן יעקב: כיום יש 15 רמות.

ערן יעקב: הרכב שהוא הכי מזהם, כמו ג'יפ – יסומן בציון גבוה יותר סביב 15.

ערן יעקב: זה מספר אחד שנותן אפיון למדד ירוק ומקטלג אותם באופן הזה.

ערן יעקב: בהחלטת ממשלה שעברה לא מזמן בעניין מיסוי ירוק מה שחשוב לנו הוא שהמידע הזה יופיע כשאני בא לרכוש את הרכב.

ערן יעקב: מאוד חשוב שכשמישהו בא ליבואן לרכוש רכב הוא ידע מה המדד של האוטו הירוק, על-פי המזהמים כמובן, ואיזו הטבת מס צריכה להיות לי שאני כצרכן אדע לדרוש אותה מהיבואן.

גלעד ארדן: אני לא מעריך שהיבואן לא ייתן אותה.

ערן יעקב: הוא יגלגל אותה מן הסתם.

ערן יעקב: מעבר למודעות, אם הפרסום הזה ילווה בכך שאני אדע שאני אמור לקבל הנחה כי הרכב פחות מזהם, והוא צריך לקבל הטבה של 4,000 או של 6,000, אז בחוקי כלכלה לא הכול מתגלגל, ולכן שיהיה גם לחץ מצד הצרכנים.

גלעד ארדן: יכול להיות שחלק מזה הוא ייקח לעצמו באמצעות העלאת המחיר המקורי.

ערן יעקב: שהוא יידע לדרוש את זה מעבר לתחרות שקיימת.

גלעד ארדן: אבל בעניין הזה אנחנו רוצים להיות מתואמים איתכם; אתם קבעתם 15 רמות זיהום שלפיהן 15 סוגי קנסות – זה נכון?

ערן יעקב: כן.

גלעד ארדן: מבחינת דירוג לפרסומות זה מוגזם.

גלעד ארדן: לדעתי, צריכים להיות 3-4 צבעים מקסימום ולאט-לאט הציבור יבין שצבע מסוים אומר שזאת הטבת מס בין X ל-Y; צבע אחר אומר שזאת הטבת מס אחרת; וצבע אדום למשל, הוא בכלל קנס מייקר בין X שקלים ל- Y שקלים.

ערן יעקב: אפשר לעשות אפס היברידי שזה למשל צבע אחד, כי הרי בהתחלה יש הטבה עד שזה מתאפס ולאחר מכן - -

גלעד ארדן: יש לכם אפשרות להביא את הטבלה שלכם?

ערן יעקב: ודאי.

ערן יעקב: זה נמצא פה.

גלעד ארדן: יהודה, בפעם הבאה תשלח לנו את זה קצת לפני כן.

יהודה רודד: אנחנו מתנצלים.

יהודה רודד: גם מועד הישיבה נפל לנו- -

לאה ורון: גם אנחנו מתנצלים.

גלעד ארדן: היו לנו כמה אילוצים בעניין החוק הזה.

גלעד ארדן: מי אדוני?

עומר סלע: אני כלכלן ראשי של מנהל הדלק במשרד התשתיות.

עומר סלע: אני מרכז את הנושא במשרד התשתיות.

עומר סלע: אין חולק על חשיבות הנושא ברמה הסביבתית וברמה האנגרטית.

עומר סלע: משרד התשתיות שותף להובלת הנושאים האלה עם המשרדים שמיוצגים פה.

עומר סלע: עם זאת אני לא מצליח להבין את עניין הצעת החוק.

עומר סלע: קודם כול, יש כבר החלטות ממשלה: החלטה מספר 2452 מיום 21 באוקטובר להפחתת זיהום האוויר לרכב, ובה נאמר בסעיף 8(ג): "לחייב את יבואני הרכב לפרסם את נתוני צריכת הדלק של כלי הרכב בעמדות המכירה ובפרסומיהם".

עומר סלע: בהתאם להחלטה הזאת בוצע על-ידי משרד התחבורה ועל-ידי אגף שימור אנרגיה במשרד התשתיות נוסח מפורט של תקנות לפרסום של צריכת הדלק בנסיעה עירונית, בנסיעה בין-עירונית.

עומר סלע: אני מציע שהצעת החוק תהיה מסונכרנת עם הדבר הזה שכבר פורסם באתר האינטרנט להערות הציבור.

עומר סלע: כמו-כן יש החלטת ממשלה למיסוי ירוק ב-13 בינואר 2008 שקובעת בסעיף 4: "להטיל על שר התחבורה והבטיחות בדרכים להתאים את דיווחי יבואני הרכב כך שיכללו גם את נתוני היצרן לגבי כל דגם באשר לפליטות המזהמים הבאים: תחמוצות חנקן,

עומר סלע: פחמן דו-חמצני, פחממנים, חלקיקים בנסיעה עירונית".

עומר סלע: בסעיף 5: "שר התחבורה והבטיחות בדרכים יקבע כללים באשר לפרסום נתוני הזיהום וכיו"ב, וכן את המדד הירוק.

עומר סלע: כל זאת בהמשך להחלטת הממשלה מספר 2452 וכיו"ב, בנושא של נצילות אנרגטית".

עומר סלע: כלומר, העבודה כבר מתבצעת בשלב מתקדם, והיא גם מתואמת עם הנושא של מיסוי ירוק שדיברת עליו עם ערן יעקב.

עומר סלע: כך שאם הצעת החוק תעלה היא חייבת, למיטב הבנתי, להיות מסונכרנת בצורה מלאה עם מה שנעשה כי רק כך אפשר להתקדם.

עומר סלע: אם יהיו כל מיני דברים שהם לא בדיוק אותו דבר – סותרים או שונים – יכול להיות ברדק- -

רונית תירוש: יש משהו במהות ההצעה הזאת שהוא סותר?

עומר סלע: כן.

עומר סלע: קודם כול לא ברור למה זה מוטל על שר המסחר- -

דנה נויפלד: לא.

דנה נויפלד: זה תוקן בוועדת השרים לחקיקה.

עומר סלע: זה תוקן?

עומר סלע: כי יש כבר גורמים שמטפלים בנושא, וזה באחריותם.

עומר סלע: דבר אחרון, אם כבר דיברנו על המיסוי הירוק והפרסום ועל הקשר בין שני הדברים – אני מבין שהמיסוי הירוק אמור להתחיל ב-2009, ויכול להיות שבמקום הזה צריך להקדים את ההיערכות של הממשלה.

עומר סלע: תודה.

ניר ימין: התקנות שלכם עושות את הקשר בין המיסוי הירוק לפרסומת?

עומר סלע: התקנות לא אומרות את זה- -

אבנר פלור: אני מהנדס ממשרד התחבורה.

אבנר פלור: אני רוצה לתת סקירה על הפעילות שלנו, אבל לפני כן רציתי לומר שאני מבין שההצעה של התקנה מתייחסת לכלל סוגי הרכב, גם אוטובוסים וגם לגבי רכב פרטי.

אבנר פלור: לכן יש בעיה בנתונים כי לא כולם מצויים בנתוני הפליטה של היצרן.

אבנר פלור: לדוגמה, Co2 מופיע ברכב עד 3.5 טון, אבל אנחנו לא מקבלים אותו באופן רשמי לגבי משאיות ואוטובוסים.

אבנר פלור: לגבי תצרוכת הדלק, אפשר להגיד שכן.

אבנר פלור: אז השאלה היא אם אנחנו מתייחסים לכלל סוגי הרכב.

אבנר פלור: כי גם המיסוי הירוק עם 15 הקבוצות מתייחס רק לרכבים שעד 3.5 טון – M1 או N1.

אבנר פלור: לכן הטיפול שונה.

גלעד ארדן: אני לא ראיתי הרבה פרסומות לאוטובוסים, אבל למשאיות אני לא יודע.

אבנר פלור: גם באנגליה וגם בארצות-הברית הנתונים מתייחסים בשלב הזה רק לכלי רכב פרטיים עד 3.5 טון.

אבנר פלור: אני אתן לכם את הנתונים.

גלעד ארדן: אין לי התנגדות- -

אבנר פלור: אנחנו דנים במסגרת הוועדה למיסוי ירוק גם במשאיות ובאוטובוסים ונותנים תמריץ שמתבטא במיסוי עצמו לאותם כלי רכב שמגיעים עם תקינה מתקדמת, כמו יורו 5 ומעלה.

אבנר פלור: כלומר בוועדה למיסוי ירוק מתייחסים לכלל סוגי הרכב, אבל הטיפול בהם שונה בין רכב פרטי לרכב משא.

אבנר פלור: במסגרת הנהלים והדרישות שלנו יבואני הרכב מחויבים לפרסם את נתוני תצרוכת הדלק.

אבנר פלור: במסגרת המיסוי הירוק אנחנו נחייב שיהיה איזשהו אתר שיהיו בו כל נתוני הפליטה של הרכב והציון הירוק שלו כדי שהכול יהיה שקוף לציבור.

אבנר פלור: זאת אומרת כשאדם רוצה לקנות רכב הוא יוכל להיכנס לאתר האינטרנט, כמו שיש באנגליה ובארצות-הברית, והוא ידע על איזה רכב הוא הולך מבחינת נתוני הצריכה שלו – הפליטה שלו והציון הירוק שלו.

גלעד ארדן: אני מציע שתחייבו אותם לשים לא את נתוני צריכת הדלק שהם רוצים לפרסם.

גלעד ארדן: הבעיה היא שאין מבחנים רשמיים כאלה- - קריאות: יש תקן.

גלעד ארדן: מה זה תקן?

יקי אנוך: יש תקן שמדבר אל כולם אותו דבר.

יקי אנוך: כל יצרן נותן את הנתונים על-פי התקן.

יקי אנוך: יש שני מחזורי נסיעה: יש מחזור עירוני ומחזור מעורב- -

גלעד ארדן: נסיעה עירונית, בין-עירונית ומשולבת.

גלעד ארדן: משום-מה כשעושים לו מבחן באחד העיתונים תמיד הצריכה יוצאת יותר גבוהה מהנתונים שלהם.

יקי אנוך: תמיד זה יוצא יותר כי אם תפתח חלון זה יוצא יותר, ואם אתה מפעיל אתה מזגן זה יוצא יותר.

יקי אנוך: התקן קובע בדיוק איך מודדים כדי שיהיה גורם משווה לכולם.

יקי אנוך: אבל הוא לא אומר שאם אתה נוהג לא יעיל אתה לא תצרוך את זה בדלק.

גלעד ארדן: מי קובע את התקן?

יקי אנוך: זה תקן בינלאומי – השוק המשותף וארצות-הברית.

גלעד ארדן: אז אולי צריך לקבוע תקן לישראל שבה נוסעים רוב השנה עם מזגן, ויש פקקים ועוד כל מיני דברים.

גלעד ארדן: העובדה היא שבכל מבחן דרכים שראיתי עד היום בכל עיתון שקראתי, תמיד צריכת הדלק יוצאת יותר גבוהה.

גלעד ארדן: כל אחד מאתנו יש לו רכב יודע את זה.

גלעד ארדן: אבל זה לא הדיון עכשיו.

אבנר פלור: בהמשך למה שיקי אמר, כל שנה אנחנו מפרסמים דרישות חובה שכוללות גם את תקני זיהום האוויר של הרכב וגם את תקני תצרוכת הדלק וה-Co2 שלו.

אבנר פלור: זאת אומרת, כל שנה זה מתעדכן.

אבנר פלור: זה בנתוני מעבדה, וזה מופיע גם באותם אתרים שאני מדבר עליהם.

אבנר פלור: אין פה נתונים מעשיים שבדקו את הרכב – אלה נתוני יצרן שמופיעים באותם אתרים.

אבנר פלור: יש גם הבדל בתצרוכת הדלק אם הרכב נוסע 100 אלף קילומטר או 50 אלף קילומטר בשנה.

אבנר פלור: באופן כללי כשנגיע למסגרת החוק עצמו אני אעיר לגבי הסעיפים עצמם.

אבנר פלור: אבל יש לי רק העניין של רכב משא ורכב פרטי שצריך לעשות- -

גלעד ארדן: זאת אומרת, אתה מציע להוריד מהחוק רכב מעל 3.5 טון?

אבנר פלור: כן, בשלב הזה, כי ממילא אנחנו מתייחסים אליו במסגרת הוועדה למיסוי ירוק.

גלעד ארדן: מבחינתי זה בסדר, אין לי בעיה עם זה.

אבי מושל: אפשר להוריד את נושא פליטת המזהמים, אבל לא של תצרוכת הדלק ברכב כבד.

אבי מושל: לגבי זה יש נתונים.

גלעד ארדן: איפה יש פרסומות לרכב כבד?

אבי מושל: לרכב כבד יש פרסומות בעיתונים, בוודאי.

גלעד ארדן: לא לאוטובוסים.

אבי מושל: בעיקר למשאיות.

גלעד ארדן: אולי בירחונים של משאיות.

אבי מושל: אבל אין סיבה להשמיט את זה, זה נתון שקיים.

אבנר פלור: הוא לא נמצא במסגרת תקינתית.

אבי מושל: לתצרוכת הדלק?

אבנר פלור: כן.

אבנר פלור: היא לא במסגרת תקינתית, זאת אומרת, זה לא כמו רכב פרטי עד 3.5 טון שיש תקינה ספציפית ל-Co2 ולתצרוכת דלק.

אבנר פלור: פה זה לא קיים.

אבי מושל: יש לך נתון מהיצרן, לפי נתונים משווים.

אבי מושל: אתה יכול לפרסם אותו.

אבנר פלור: אבל אם אנחנו הולכים לכיוון של תקינה מתקדמת של זיהום אוויר, מה זה משנה?

אבנר פלור: ממילא ככל שהתקינה מתקדמת יותר תצרוכת הדלק נמוכה יותר.

גלעד ארדן: אבי, אני גם חושב שמי שקונה משאית, שזה לשם עבודה, הוא ממילא מתעניין בדבר הזה כי זאת ההוצאה שלו, וזה משליך ישירות על הרווח וההפסד של העסק.

גלעד ארדן: נחשוב על זה בהמשך הדיון.

גלעד ארדן: חבר הכנסת חנין, בבקשה.

דב חנין: ראשית אני רוצה לברך אותך, אדוני יושב ראש הוועדה, וגם את חברת הכנסת תירוש- -

גלעד ארדן: אנחנו הולכים בדרכיך בסך-הכול.

גלעד ארדן: תברך את עצמך.

דב חנין: זאת דרך טובה, אז אני מברך.

דב חנין: אבל אני באמת מברך אתכם.

דב חנין: זאת הצעת חוק טובה שיוצרת הזדמנות אמיתית מאוד.

דב חנין: המטרה שלנו בהצעת החוק היא ליצור מצב שבו הציבור באמת יוכל לקבל החלטות מושכלות מבחינה סביבתית.

דב חנין: לכן כשאני מסתכל על נייר העמדה של איגוד יבואני הרכב בישראל אני רואה שיש בו היגיון – הרעיון של הצבעים והייחוד.

דב חנין: אנחנו נמצאים היום בעקבות סיומה של ועדת המיסוי הירוק שאמנם בצד המיסוי לא ברור מה ייצא מזה, אבל מה שכבר יצא מזה זה דירוג מאוד מסודר של כל כלי הרכב בישראל, לפי רמות הזיהום שלהם.

דב חנין: לכן אנחנו יכולים לקחת את הדירוג הזה כנקודת המוצא ולחייב את הציון של הרכב ואת מדד המיסוי הירוק בפרסומו.

דב חנין: המשמעות של זה מבחינת הצרכן היא גם אינפורמציה סביבתית וגם אינפורמציה כלכלית כי הוא בעצם צופה שהמיסוי שלו כצרכן, לפי החלטת המיסוי הירוק, יהיה פחות או יותר לפי סוג הרכב שהוא בוחר.

דב חנין: לכן אני מציע להתאים את הצעת החוק גם לנושא הצבעים וגם לנושא הדירוג הירוק של כלי הרכב, כפי שנקבע בידי הוועדה הבין-משרדית.

דב חנין: חשוב מאוד גם שהחקיקה הזאת תהיה משולבת עם הדברים שאנחנו עושים בתחומים אחרים במקביל.

דב חנין: במסגרת ההכנה של "חוק אוויר נקי" באחד הסעיפים שכבר אישרנו קבועה הסמכות לדרג ולסמן כלי רכב לפי רמות הזיהום שלהם.

דב חנין: לכן חשוב מאוד שתהיה התאמה בין החקיקה הזאת לבין החקיקה ההיא כדי שלא נייצר שני מהלכים שאין ביניהם שיחה.

רונית תירוש: מה הסטטוס של החקיקה שם?

דב חנין: בהכנה לקריאה שנייה ושלישית.

דב חנין: אני לא רואה סתירה בין הדברים, אני רק אומר שחשוב שתהיה התאמה בין המנגנון שנקבע שם לבין המנגנון שנקבע פה.

דב חנין: אני שוב חוזר ומברך אתכם על היוזמה ומאחל לכם שתקדמו את החוק במהירות.

דב חנין: תודה.

גלעד ארדן: תודה.

גלעד ארדן: אנחנו מקדמים בברכה את תלמידי בית הספר "ליד האוניברסיטה" בירושלים.

גלעד ארדן: ברוכים הבאים.

גלעד ארדן: אני לא הבנתי, בחוק אוויר נקי יש סעיף שחופף לזה?

דב חנין: לא.

דב חנין: זה לא סעיף חופף במובן שהוא לא מתייחס לפרסומת.

דב חנין: חוק אוויר מסמיך את השר – אני כבר לא זוכר איך סיכמנו את הוויכוח בין שר התחבורה לבין השר להגנת הסביבה, אז אני לא רוצה להתחייב איזה שר- -

קריאה: לא חשוב.

קריאה: הממשלה.

דב חנין: הוא מסמיך את הממשלה, לצורך העניין, לקבוע סימון ודירוג של כלי רכב לפי רמות הזיהום הסביבתי שלהם ולגרום לכך שהסימון הזה יופיע גם על כלי הרכב עצמם.

דב חנין: אפשר להגיד שהחוק שאתם מציעים, אדוני היושב ראש, הוא במובן מסוים השלמה, הוא יוצר עוד מנגנון.

דב חנין: לכן אני לא רואה סתירה בין הדברים, אלא השלמה, אבל אני רק אומר שההשלמה צריכה להיות מתואמת.

גלעד ארדן: אם החלק שדן בתחבורה בחוק אוויר נקי היה נדון בפורום הנאות שלו, יכול להיות שהיה יותר קל להסתנכרן.

דב חנין: אני יכול לומר – אבל אני לא אומר את זה – שאם החוק של פגיעה בסביבה היה נדון בוועדת הפנים והגנת הסביבה, ודאי היינו יכולים- -

גלעד ארדן: מי שיוצר אנדרלמוסיה מלכתחילה לא יכול להגיד.

גלעד ארדן: אבל פקודת התעבורה וכל מה שקשור לאגרות גודש, לנתיבים בתשלום וכולי – ולא משנה מה המטרה של אותו גודש או תשלום – אמורה להיות פה, לפחות לפי עמדות היועצים המשפטיים.

גלעד ארדן: אבל בסדר, זה כבר מאחורינו.

דב חנין: המחלוקת בין היועצים המשפטיים היא מחלוקת לשם שמיים.

דב חנין: גם לוועדת הפנים והגנת הסביבה יש יועצים משפטיים מצוינים, והם בעמדה אחרת.

גלעד ארדן: אם "חומה ומגדל", "חומה ומגדל" יהיה בשני הצדדים.

דב חנין: אני אומר את זה בכיוון ההפוך.

דב חנין: אני לא בא היום להגיד לכם שלא תקדמו את זה.

דב חנין: זאת לפחות עמדתי האישית.

דב חנין: אני אומר לכם להפך: קדמו את זה, מצוין.

דב חנין: יפרחו מאה פרחים גם בוועדת הכלכלה וגם בוועדת הפנים.

דב חנין: אם התוצאה תהיה הגנה יותר טובה על הסביבה, מצוין; אני בעד שכל הפורומים יעסקו בזה, ואני מברך על היוזמה שלכם כאן.

דב חנין: הדבר היחיד שאני אומר הוא שהפתרונות צריכים להיות מתואמים מאוד.

דב חנין: לא משנה באיזו ועדה אנחנו עושים את זה, שנהיה בשיח שוטף וטוב.

גלעד ארדן: תודה.

גלעד ארדן: מר רודד, בבקשה.

יהודה רודד: אנחנו מברכים על היוזמה.

יהודה רודד: חשוב מאוד שהצרכנים ידעו במונחים של "ירוק", מה הם רוכשים.

יהודה רודד: אנחנו העברנו אליכם נייר עמדה שמרכז את האפשרויות השונות כדי שגם הלקוחות יבינו וגם אנחנו נוכל לחיות איתן.

יהודה רודד: יש עניין אחד באשר ל-20%, שזה קצת מוגזם וללא טעם.

יהודה רודד: עשיתי דוגמות של מודעות שלא הבאתי לכאן שבהן 20% - - - אבל זה מוגזם.

יהודה רודד: צריך לקבוע את גודל הפרסום בצורה הגיונית ולא בצורה של כתם על המודעה.

יהודה רודד: כמו שכתוב בסיגריות איזה גודל זה יהיה, אפשר לקבוע גם פה.

יהודה רודד: אם יקבעו את השיטה ואת הצורה של הפרסום, זה יותר חשוב מהגודל כי אז זה יהיה אחיד ויופיע אצל כולם, וכולם ידעו את זה.

יהודה רודד: ברור שזה צריך להיות קריא, קליט, נראה.

יהודה רודד: ברור שזה צריך להיות ברכב עד 3.5 טון כי זה המסה העיקרית.

יהודה רודד: לעניות דעתי, האחריות צריכה להיות של משרד התחבורה כי הוא מקבל מאתנו את כל הנתונים באשר לזיהום האוויר לגבי כל דגם, והוא זה שיש לנו דו-שיח קבוע איתו, והוא יכול לפקח, לטפל ולקבוע איזה רכב נמצא איפה.

יהודה רודד: חייבים להסתמך על הוועדה למיסוי ירוק.

יהודה רודד: אי-אפשר לעבוד בכמה שיטות.

יהודה רודד: אנחנו עשינו את זה במסמך שלנו.

יהודה רודד: אם מסתמכים על הוועדה למיסוי ירוק, אז למעשה כל התכנים מוכנים להליך מהיר מאוד של יישום החוק הזה.

גלעד ארדן: ערן, אני מסתכל על מה שצירפו איגוד יבואני הרכב, ואני רואה שהסקאלה בישראל לא זהה לסקאלה האירופית בצבעים.

יקי אנוך: הצבעים זאת הצעה לא מחייבת.

גלעד ארדן: אני יודע.

גלעד ארדן: לא הבחירה של הצבעים.

גלעד ארדן: הציונים שניתנים שם זה לפי פליטת Co2.

ערן יעקב: אצלם זה רק Co2, אצלנו זה שונה מהם.

ערן יעקב: אנחנו התייחסנו לכל חמשת המזהמים שזה בשונה ממה שעשו באירופה.

גלעד ארדן: למה?

ערן יעקב: אני חושב שזה נובע גם קצת מאינטרסים.

ערן יעקב: ה-Co2 זה בעיקר גלובליזציה.

ערן יעקב: אנחנו חשבנו שהבריאות של אנשים שחיים פה היא לא פחות חשובה מהעניין הגלובלי.

גלעד ארדן: הגלובלי חשוב, אבל לא באמת כמו שזה נראה ב-CNN.

ערן יעקב: - - - לא פחות חשוב מהעניין הגלובלי, ולכן התייחסנו לכל המזהמים.

ערן יעקב: לדעתי, לו האירופים יכלו הם גם היו עושים את זה, ואת זה אפשר לראות בניירות כאלה ואחרים, אבל יש הרבה קבוצות אינטרס וכאלה שהם תעשיות רכב.

גלעד ארדן: תודה לאל אנחנו משוחררים, אין לנו אף יצרן רכב.

דב חנין: יש למדינת ישראל יתרון אחד.

ערן יעקב: אז אולי אנחנו הראשונים בעניין הזה, אבל אנחנו חושבים שזה יותר נכון.

ערן יעקב: כרגע אנחנו בתהליך היישום, כלומר אני לא יודע אם בדיוק הקבוצות האלה זה נכון בצבעים כאלה ואחרים; אולי צריך לתת זמן להתבשל עם העניין הזה ולא לקבוע מסמרות בעניין הזה כי אנחנו ממש בתהליך היישום גם בוועדה למיסוי ירוק והחלטת הממשלה שעברה ממש לא מזמן.

גלעד ארדן: יש ערעור על אותן 15 קטגוריות?

ערן יעקב: לא.

ערן יעקב: עשינו שימוע, והיו כאלה שאמרו שצריך להיות רכבי דיזל, וטענו שאנחנו לא מביאים לידי ביטוי את התועלת האנרגטית שיש בצריכה המופחתת של הרכב.

ערן יעקב: אבל לטעמנו, ככל שבחנו את זה, אנחנו מאמינים שהנוסחה מכלילה את הכול ומתייחסת לכול- -

גלעד ארדן: עד שהחוק יעבור בקריאה שנייה ושלישית יש לכל הפחות חודשיים-שלושה.

גלעד ארדן: אני מבקש שבזמן הזה, לפחות תוך חודש, תנסו להעביר לנו עמדה סופית.

גלעד ארדן: ההצעה של איגוד יבואני הרכב בעניין 4 הקטגוריות נראית לי סבירה.

גלעד ארדן: אתה ראית אותן?

ערן יעקב: כן.

דב חנין: אני רק מציע שיהיה ברור שלא ניתן לרכב צבע ירוק.

דב חנין: הרעיון של רכב מנועי בצבע ירוק הוא רעיון שנמצא בסתירה פנימית למרות הרצון של כל מיני יבואנים ויצרנים לקדם לעצמם תווית ירוקה.

דב חנין: אפשר בהחלט ללכת מאדום, לכתום, לצהוב, ואפילו צהוב בהיר.

דב חנין: אבל ירוק זאת אמירה לא נכונה, והכנסת לא יכולה לעמוד מאחורי אמירה כזאת על רכב פרטי כלשהו.

דב חנין: אם בעתיד יהיו רכבי מימן או דברים אחרים שאני מקווה שיהיו בעתיד, אולי נעשה אותם.

אבנר פלור: אבל עכשיו יש הרכב החשמלי.

דב חנין: יש גם על זה ויכוח, אז בוא נעשה אדום, כתום, צהוב וצהוב בהיר.

קריאה: אפשר לעשות את הירוק הכי מזהם.

דב חנין: אתה אומר, אפשר להתחיל משחור.

גלעד ארדן: אני מציע שאדוני יגיש לנו הצעות לצבעים.

גלעד ארדן: לא יודע, לי זה נראה מוגזם.

עומר סלע: אני מבקש להדגיש בקצרה כמה נקודות.

עומר סלע: בסעיף 2- -

גלעד ארדן: אנחנו תכף מתחילים להקריא את החוק ולשמוע הערות ספציפיות על כל סעיף.

גלעד ארדן: אני כרגע בשלב ההערות הכלליות.

עומר סלע: אז את זה אני אגיד אחר-כך.

עומר סלע: ברמה הכללית אני רוצה להדגיש את הקשר בין המיסוי הירוק לבין הפרסום.

עומר סלע: מבחינת משרד התשתיות יש חשיבות לקידום חיסכון בדלק וההשלכות של זה, ולכן גם רשות המסים וגם ועדת הכלכלה צריכים לתת גיבוי ולבצע את המהלך של המיסוי הדיפרנציאלי לפי מדד ירוק כמה שיותר מוקדם.

עומר סלע: מעבר לעניין שנדון פה זה נושא שיעלה במסגרות נוספות בוועדת הכלכלה, אבל הוא קשור לפה, ואפשר להקדים את הדברים עוד לפני ינואר 2009.

ניר ימין: ועדת הכלכלה לא עוסקת במיסוי.

ניר ימין: ועדת הכספים עוסקת במיסוי.

ניר ימין: זה בטח לא יעלה בוועדת הכלכלה.

עומר סלע: אם זה יעלה בצורה זאת או אחרת.

גלעד ארדן: יקי, יש לכם הצעה לגבי שיעור שטח המודעה?

גלעד ארדן: חייב להיקבע סטנדרט בנושא הזה.

יקי אנוך: אנחנו חושבים שכ-5%, כמו בסיגריות זה סביר.

דב חנין: 5% או 0.5%?

יקי אנוך: 5%.

יקי אנוך: אתה יודע מה, 0.5%, אבל אני מוכן ללכת איתך ל-5%.

יקי אנוך: אנחנו חושבים שזה סביר והגיוני גם עם מה שקורה בעולם.

יקי אנוך: ה"נראות" חשובה, אבל זה יהיה מספיק נראה.

גלעד ארדן: אבל איך ב-5% אפשר להכניס גם את הצבע, גם את הסקאלה וגם את מה שהאוצר יציע- -

יקי אנוך: רק הסקאלה והסימון של האוטו בסקאלה.

גלעד ארדן: אבל האוצר יציע, ואני לא בטוח שהוא לא צודק, שליד הצבע יהיה כתוב גם מה המשמעות הכספית.

יקי אנוך: אין לזה שום משמעות כי הלקוח לא רואה את המשמעות הכספית במונחים האלה.

יקי אנוך: יש מחיר לאוטו.

יקי אנוך: המחירים הם מחירי שוק.

יקי אנוך: המחיר נגזר גם מההנחות שנותן האוצר.

יקי אנוך: כמו שהיום אתה לא כותב איזו הנחה יש ל-ABS ואיזו הנחה יש לדברים אחרים, אלא מחיר השוק קובע.

יקי אנוך: בסופו של דבר כולם מתיישרים לקבוצות.

יקי אנוך: אם אנחנו לא יודעים, כדאי שנדע: מחירי הרכב בישראל מפוקחים בצורה מאוד מטרידה ונוקשה בידי אנשי האוצר.

יקי אנוך: יש קבוצות, וכולם מתיישרים עם הקבוצות.

גלעד ארדן: הם לא מפוקחים.

יקי אנוך: הם מפוקחים.

גלעד ארדן: זה לא מדויק.

יקי אנוך: אם כולם מיושרים לקבוצה בהבדל של שקל, אז זה לא שוק חופשי.

גלעד ארדן: זה אתם שנוהגים כך בשביל למכור את זה לליסינג.

גלעד ארדן: זה לא מכיוון שהם מפקחים על זה.

ערן יעקב: הפכנו להיות מגני הצרכן בעניין הזה.

ערן יעקב: אני לא ממש מסכים בעניין הזה- -

גלעד ארדן: זה לא הדיון.

גלעד ארדן: אם יש לכם הצעה איך לכלול את ההטבה הכספית, לדעתי, יש לזה איזשהו ערך לגבי הציבור כאשר הוא משווה בין דגמים קרובים.

גלעד ארדן: יש קטגוריות שכל הציבור יודע שהם מתחרים זה בזה: יונדאי סנטה-פה עם סנג-יונג טריון, למשל, או הג'יפים האירופיים שמתחרים ביניהם.

גלעד ארדן: כשאדם רואה פערים כספיים כשהוא יודע ששניהם היו צריכים להיקנס ב-15 אלף שקלים כי הם הכי מזהמים, אז הוא יודע שגם זה יותר מזהם, וגם היבואן שלו עושה עליך יותר רווח אם הוא רואה פער גדול יותר.

גלעד ארדן: כי באופן מפתיע אלו שמתחרים גם דומים במחירים באופן מפתיע עוד יותר.

יקי אנוך: זה קבוצות הזקיפה.

גלעד ארדן: אבל אי-אפשר להגיד שזה בגללם, זה מצחיק.

גלעד ארדן: זה לדיון אחר, זה לא הדיון כרגע.

ערן יעקב: יש חשיבות שבנקודת המכירה הצרכן ייפגש עם העניין הזה.

ערן יעקב: לזה יש חשיבות יותר גדולה.

גלעד ארדן: אז אני מבקש שלדיון הבא תחשבו באגף על נוסח שאתם רוצים להציע להוסיף בהצעת החוק – כיצד זה יופיע בנקודת המכירה, ונראה אם יש כאן רוב להוסיף את זה לנוסח הצעת החוק.

גלעד ארדן: אפשר להתחיל לקרוא ולשמוע הערות ספציפיות לנוסח?

גלעד ארדן: אני מניח שהתשובה היא "כן".

גלעד ארדן: יש לך משהו לחדש לנו, עורכת הדין נויפלד?

דנה נויפלד: שתי הערות בעקבות ועדת השרים לחקיקה: ראשית, הוועדה החליטה שהשר הממונה יהיה השר להגנת הסביבה, שזה היושב ראש כבר יודע; שנית, בעניין העבירה העונשית העברתי את הערותיי ליועץ המשפטי של הוועדה, אז אם אני לא אהיה פה כשנגיע לזה, הוא יציג אותם.

גלעד ארדן: אני אתחיל לקרוא.

גלעד ארדן: הצעת חוק הגבלת הפרסומת לכלי רכב (חובת גילוי נתוני פליטת המזהמים), התשס"ח-2007 פרק א': הגדרות 1.

גלעד ארדן: בחוק זה – "פרסומת" – פרסומת בכתב, בדפוס או באמצעים אלקטרוניים חזותיים המיועדת או הזמינה לציבור, לרבות פרסומת עקיפה; "פרסומת עקיפה" – פרסומת שלא לרכב מנועי שמטרתה בין היתר לקדם שיווק של רכב מנועי מסוים; "רכב מנועי" – כמשמעותו בסעיף 1 לפקודת התעבורה.

גלעד ארדן: לא שמעתי האם יש הערה למשרד להגנת הסביבה לגבי הגודל של הפרסום הירוק מתוך כל המודעה.

גלעד ארדן: בחוק כתוב 20%, היבואנים דיברו על 5%.

גלעד ארדן: אבי?

אבי מושל: ההצעה המקורית של 20% נראית לי ראויה.

אבי מושל: קשה לי לכמת את זה, צריך לראות איך נראה כל גודל.

גלעד ארדן: מקסימום נדחה את זה להמשך הדיון בהצעת החוק לאחר-מכן.

יהודה רודד: בנושא אמצעי הפרסום דיברת על פרסומת כתובה, ופה מופיעים אמצעים אלקטרוניים חזותיים, וזה יכול להתפרש גם כטלוויזיה וכדומה.

קריאה: זאת הכוונה.

יהודה רודד: אבל זה לא מה שאמר היושב ראש.

דב חנין: למה?

דב חנין: בין האמצעים החזותיים יש גם טלוויזיה.

גלעד ארדן: איך יעשו את זה?

דב חנין: למשל בטלוויזיה יש סרטונים מאוד נחמדים על כלי רכב, אז ישימו כתובית.

גלעד ארדן: אבל שם אתה לא יכול להתייחס לעניין של 20%.

גלעד ארדן: אפשר להגיד שבמדיה אלקטרונית יכולה להופיע- -

דב חנין: איזושהי כיתובית.

דנה נויפלד: יש סעיף הסמכה בסוף לעניין התקנות.

דנה נויפלד: יכול להיות שאפשר להוסיף את העניין הזה.

גלעד ארדן: כדי לפשט את זה, לדעתי, נשאיר לשר להגנת הסביבה את הסמכות לקבוע בתקנות סטנדרטים בעניין פרסומות במדיה אלקטרונית.

אבנר פלור: בנושא רכב מנועי אני מציע להוסיף שזה יהיה רכב מסוג M1 או N1, על-פי תקנות התעבורה.

גלעד ארדן: M1 ו-N1 עד 3.5 טון?

אבנר פלור: כן.

גלעד ארדן: אני מסכים לזה.

גלעד ארדן: יש מישהו שמתנגד?

שרית זוכוביצקי: את הנוסח אפשר לקחת מתקנה 271(א) לתקנות התעבורה.

שרית זוכוביצקי: שם יש סיווגים לפי התקינה האירופית והגדרות נוספות.

שרית זוכוביצקי: יהיה צורך להעתיק אותה משום שזה ברמת תקנות.

גלעד ארדן: זה יהיה כמשמעותו ברכב מנועי?

ניר ימין: לא, אנחנו נעתיק את ההגדרה של N1 ו-M1.

גלעד ארדן: אבל זה אומר שזה רכב מנועי כמשמעותו – באיזו תקנה מתקנות התעבורה?

ניר ימין: לא, אומרת עורכת דין זוכוביצקי, ש- N1 ו-M1 עד 3.5 טון מוגדר בתקנות התעבורה, ומאחר שאנחנו מפנים לחקיקה ראשית- -

שרית זוכוביצקי: - - - 271(א) רבתי.

גלעד ארדן: הבנתי.

יקי אנוך: אדוני היושב ראש, בהגדרה של פרסומת, לרבות פרסומת עקיפה, קשה לי להגדיר ולזהות מהי פרסומת עקיפה; אם רואים בסרט אוטו מסוים, האם צריכה להופיע לו על הדלת רמת הזיהום שלו?

יקי אנוך: מה עוד שפרסומת עקיפה היא ברוב המקרים לא לגמרי בידי היבואן.

ניר ימין: גם קשה להגדיר בפרסומת עקיפה בדיוק 20%.

ניר ימין: כשאתה מכניס רכב לפרסומת אחרת, ואתה רוצה במסגרת סרט שרכב שאתה רוצה לשווק ייסע תוך כדי הסרט, קשה להגדיר.

משה כחלון: תוכן שיווקי זאת פרסומת עקיפה.

גלעד ארדן: למשל, בטקס הגמר של "לאישה", מלכת היופי תקבל פז'ו 206 שהיא נורא מזהמת- -

ניר ימין: ו-20% מהסרט שהיא לובשת על עצמה- -

גלעד ארדן: מבחינתי אפשר להוריד את ההגדרה לפרסומת עקיפה.

לאה ורון: באיזה סעיפים יש בכלל שימוש בפרסומת עקיפה?

משה כחלון: תוכן שיווקי זה פרסומת עקיפה.

גלעד ארדן: הם לא יוזמים מבחני רכב, העיתון עושה אותם.

גלעד ארדן: מבחינתי אפשר לוותר על זה.

משה כחלון: שוק הפרסום עובר עכשיו מהפרסומת הגלויה לסמויה.

דנה נויפלד: הוא כבר עשה את זה.

יקי אנוך: הכול עובר בכלל לאינטרנט.

דנה נויפלד: לכאורה זה חל גם באינטרנט.

יקי אנוך: כמו שזה מופיע פה, בוודאי, אבל הבעיה היא לא באינטרנט, אני מדבר כרגע על פרסומת עקיפה.

ניר ימין: אתה מסכים?

גלעד ארדן: כן.

גלעד ארדן: אנחנו נוריד את הגדרת פרסומת עקיפה.

ניר ימין: וגם בהגדרה לפרסומת נוריד את הסיפא "לרבות פרסומת עקיפה".

גלעד ארדן: ברכב מנועי זה ישתנה להגדרות כפי שהסברת.

ניר ימין: כן.

ניר ימין: N1 ו-M1 בהתאם לתקנות.

אבי מושל: אין אפשרות לתת לשר להגנת הסביבה הרחבה מעבר ל- N1 ו-M1?

גלעד ארדן: איזה מקרה אתה חושב שזה יכול לכלול?

אבי מושל: למשל לגבי משאיות קלות יש לא מעט פרסום, וזה יוציא אותן מתחולת החוק כי שם יש משמעות גדולה לתצרוכת הדלק, ולכן יש חשיבות להציג אותה.

גלעד ארדן: אני מציע להרחיב את זה כי לפעמים יש פרסומת עקיפה שחוזרת על עצמה מאה פעם.

גלעד ארדן: אני פשוט נזכר עכשיו במכתבים שקיבלתי מהציבור.

גלעד ארדן: לדוגמה, מפעל הפיס החליט לתת כל שבוע 10 רכבים – פנו אלי כל מיני אזרחים וטענו שזה גוף של המדינה, אז למה הוא לא נותן רכבים היברידיים?

גלעד ארדן: אז אם גם גופים כאלה שיחזרו מאה פעם – או כמו שכתבו לי שהפרס בהישרדות הוא ג'יפ – ותהיה אפשרות בתקנות שפרסומת עקיפה חוזרת על עצמה המון פעמים גם כן לכלול בה את זה, צריך להשאיר שיקול דעת כאן לשר להגנת הסביבה להרחיב את זה באישור ועדת הכלכלה במקרים מסוימים.

דנה נויפלד: אני רק רוצה להגיד שאני לא בטוחה שזאת פרסומת עקיפה מה שעושים בהישרדות, אבל יכול להיות שזה נכנס ממש להגדרה של פרסומת.

גלעד ארדן: לא נתחיל לקיים דיונים מה זה פרסומת עקיפה, ולכן עדיף להשאיר לשר את הסמכות להפעיל שיקול דעת בעניין הזה ולהוסיף עוד קטגוריות.

דב חנין: אדוני, אני גם מציע לקבל את ההערה של המשרד להגנת הסביבה שגם לגבי הגדרת רכב מנועי, לבד מההגדרה שלו כאן – שהשר באישור ועדת הכלכלה של הכנסת יוכל להוסיף קטגוריות נוספות שעליהן יחול החוק.

גלעד ארדן: גם לגבי הגדרת רכב מנועי וגם לגבי הגדרת פרסומת השר יקבל סמכות באישור ועדת הכלכלה להרחיב את החובה.

ניר ימין: אני מבין את ההחלטה, אני פשוט מרגיש עם זה קצת לא בנוח.

ניר ימין: כל מהות החוק היא גם בדבר סוג העניינים שיפורסמו, כלומר מה תהיה חובת הגילוי; אבל גם לגבי מהות הפרסומת ועל אלו רכבים זה יחול.

ניר ימין: זה חלק מאוד מהותי בחוק, והכנסת צריכה לתת דעתה בעניין הזה.

ניר ימין: זה שזה באישור ועדת הכלכלה זה בסדר, אבל כל עוד אנחנו בקריאה הראשונה אפשר לחשוב על זה קצת יותר לעומק לקראת הדיונים הבאים ולא להסמיך את השר לקבוע הוראות מהותיות, שלמיטב הבנתי, הן הוראות שצריכות להיקבע בחקיקה ראשית.

גלעד ארדן: אני מקבל את עמדתך, אבל אני מבקש לכלול את אפשרות ההרחבה לקראת הקריאה הראשונה כדי שאחרי זה לא ייטען נושא חדש.

גלעד ארדן: אני מבקש מהמשרד להגנת הסביבה עד לדיונים הבאים לחשוב כבר עכשיו אולי יש דברים ספציפיים.

גלעד ארדן: צודק היועץ המשפטי שאם אפשר להביא את זה להכרעת הכנסת בחקיקה ראשית – בכל זאת אנחנו מצמצמים להם קצת את חופש העיסוק בנוגע לפרסומות וקובעים להם איך לעשות אותן.

גלעד ארדן: לכן אם המשרד יכול לבוא עם תובנות ברורות יותר ולא לחכות לעתיד, אני מבקש לעשות את זה כבר לקראת הדיון הבא.

ניר ימין: זה יהיה נכון גם לגבי הפרסומת וגם לגבי הרכב.

גלעד ארדן: כן.

גלעד ארדן: אני אמשיך להקריא את סעיף 2:

אבנר פלור: אני כרגע מתייחס לרכבים עד 3.5 טון, שלגביהם אין לנו נתונים על נושא ה-Sox, האפוקסיםץ אין לנו נתונים כאלה, אי-אפשר להציג אותם- -

גלעד ארדן: איזה נתונים אתם לא מקבלים?

אבנר פלור: נתונים לגבי תחמוצות גפרית.

אבנר פלור: אלה לא נתונים שמופיעים בתקינה, אין לנו עליהם נתונים שאנחנו יכולים להציג.

גלעד ארדן: מאיפה לקחתי את זה?

אבי מושל: צריך להיות NOx ולא SOx.

אבי מושל: תחמוצות חנקן.

אבנר פלור: NOx ולא SOx– תחמוצות חנקן, לא גופרית.

גלעד ארדן: זה לא הפרמטרים שעבדתם לפיהם?

אבנר פלור: לא.

אבי מושל: תחמוצות גפרית נפלטות לפי הכמות של הגפרית בדלק, זה לא קשור לרכב.

גלעד ארדן: אז במקום Sox זה NOx?

אבי מושל: NOx, וזה לא גפרית, אלא תחמוצות חנקן.

ניר ימין: כל הפרמטרים האחרים כן רלוונטיים?

אבנר פלור: בעניין החלקיקים הנשימים הנתונים שמתקבלים זה לא PM2.5, זה PM כללי – או 10 או 2.5, אבל אין נתון של 2.5 שאני יכול להציג.

אבנר פלור: לכן אני מציע שגם פה נתקן ל-PM בלי 2.5.

גלעד ארדן: אחרי השינויים שאמרת אלה הפרמטרים שהוועדה למיסוי ירוק דנה לפיהם?

אבנר פלור: כן.

אבנר פלור: אבל רק עד 3.5 טון כי מעל 3.5 טון- -

גלעד ארדן: זאת ההגדרה בינתיים.

ניר ימין: כן, בינתיים רכב המנועי מוגדר עד 3.5 טון.

דב חנין: אדוני היושב ראש, אני מציע שלפחות בשלב הזה בהכנה לקריאה ראשונה נשאיר גם את שתי החלופות המספריות שאתם הצעתם בהצעת החוק המקורית - -

גלעד ארדן: מה זה חלופות מספריות?

דב חנין: אני מדבר על סעיף קטן 1: המידע על כמות הפחמן הדו-חמצני, הפחמן החד-חמצני, תחמוצות גפרית וכדומה.

דב חנין: כל זה יישאר, ולזה להוסיף כתנאי ראשון את רמת הזיהום הכולל של רכב כפי שנקבע על-ידי ועדה של מדד סביבתי לכלי רכב - -

אבנר פלור: הוועדה למיסוי ירוק.

דב חנין: אני לא כל כך אוהב את המילה "ירוק" בהקשר הזה, אבל בסדר, אם זה השם שאתם החלטתם עליו.

דב חנין: כולל סימון בצבע, כפי שייקבע על-ידי השר, על-פי המדרג שהוועדה קבעה, ואחרי זה אני מציע שיישארו גם שני התנאים שאתם הצעתם בהצעת החוק.

גלעד ארדן: אבל הרי אנחנו כבר הסכמנו שרמת הזיהום הכולל של הרכב תסווג לפי דירוג צבעים שמושתת על הסולם שקבעה הוועדה למיסוי – מצבע מסוים.

גלעד ארדן: הם אומרים שהם יודעים לדרג את זה רק לפי חמשת הפרמטרים האלה: CO2, CO, NOx, HC, PM.

גלעד ארדן: אלה חמשת הפרמטרים שלפיהם עשינו את 15 הקטגוריות.

גלעד ארדן: אז מה, כל תוספת לכימיקלים שנפלטים היא תסרבל ותסבך עוד יותר?

דב חנין: לדעתי, זה צריך להיות 20% משטח הפרסומת, אבל גם צריך להיות סימון בצבע; צריך להיות סימון שאומר שעל-פי הוועדה למיסוי הרכב הזה זכה לציון 2, ומעבר לזה אני מציע שגם נשאיר את המידע הפרטני כי הציון עדיין לא אומר כמה CO פולטים, כמה תחמוצות גפרית- -

אבנר פלור: הוא נכנס למסגרת נוסחה.

דב חנין: הוא נכנס, אבל אני רוצה גם את הפירוט כדי שהצרכן יידע.

דב חנין: אני אומר את הדברים משום שהדירוג הכולל הוא דירוג כולל ומתייחס לדברים שקשורים למשברי אקלים כמו CO2, והוא מתייחס גם לדברים שפוגעים באופן ישיר בבריאות – אני רוצה שהצרכן יידע את זה.

דב חנין: יכול להיות שיהיו צרכנים שיגידו שלא אכפת להם שכדור הארץ מתחמם, והם רק לא רוצים לגרום לסרטן בשכונה.

דב חנין: לכן אני מציע שגם זה יישאר; שכל הדברים יישארו כדי שהצרכן יקבל גם את התמונה הכוללת, אבל גם אם יש צרכן שבמקרה מתעניין בזה באמת, שיהיו לו הפרטים הקונקרטיים.

גלעד ארדן: אם עד כדי כך חשוב לו אם זה NoX או Sox הוא לא צריך את זה בפרסומת.

דב חנין: תאמין לי שהוא צריך.

דב חנין: אפילו המתעניינים מחפשים את האינפורמציה הזאת.

דב חנין: אין לך מושג כמה אנשים פונים לארגונים סביבתיים פונים בשאלות.

דב חנין: האינפורמציה קיימת – אני בטוח שהיא קיימת אצל היבואנים.

יקי אנוך: אבל אין לה משמעות שבן אדם יכול להבין אותה.

דב חנין: אבל אנשים מתעניינים בזה.

גלעד ארדן: מי שמתעניין לא צריך את זה בפרסומת בעיתון, הוא יכול להשיג את זה בקלות בכל מקום.

דב חנין: כנראה, הקלות היא יחסית.

אבנר פלור: גם הנוסחה של הציון הירוק לוקחת בחשבון את הפרמטרים שאתה מדבר עליהם בקשר לבריאות והנזק הסביבתי.

דב חנין: אני יודע.

אבנר פלור: לדוגמה, לגבי PM יש הערכה של מקדם של 20 אלף יורו לכל טון, כשל-CO נתנו 500 יורו לכל טון.

אבנר פלור: כלומר הוא נכלל בנוסחה.

דב חנין: הוא נכלל בנוסחה, אבל הנוסחה משקללת את הכול.

יקי אנוך: הציבור לא מבין, הוא לא יודע לקרוא את זה.

דב חנין: הציבור יבין בזה יותר ויותר.

דב חנין: אני מעדכן את יבואני הרכב שהציבור הולך להבין את זה יותר ויותר.

יקי אנוך: ממש לא.

יקי אנוך: אני אשאל אותך מה אתה מבין בזה, בוא תגיד לי.

דב חנין: אני מוכן לשבת איתך, ואנחנו נברר מה אני מבין.

יקי אנוך: אני בטוח ששנינו נגלה שאתה לא כל-כך מבין בזה.

דב חנין: אני מצטער שאתה חושב כך, אבל אני חושב שאתה טועה.

יקי אנוך: אני מרים את ה-challenge, ואני אקבע איתך פגישה.

תומר מזרחי: דווקא למועצה לצרכנות מגיעות פניות של אנשים שמעוניינים במידע, לכן חשוב שיהיה מידע.

יקי אנוך: כמה?

קריאה: קול אחד לא מבשר את האביב.

יקי אנוך: כמה פניות?

יקי אנוך: 100?

יקי אנוך: 1000?

יקי אנוך: 5000?

אבי מושל: יש מספיק צרכנים שמעניין אותם לדעת גם נתונים טכניים וגם- -

יקי אנוך: תגיד לי מספר, כמה פניות היו לך?

קריאה: מספיק.

קריאה: אני אביא לך נתונים.

יקי אנוך: אל תגיד "מספיק", תגיד כמה.

יקי אנוך: הזמינו אותי הרבה פעמים אליכם, ונתונים אתם לא מראים, אז אל תכריז הכרזות.

אבי מושל: בגלל הוויכוח שמתגלע כאן

אבי מושל: אני מסכים שהחובה תהיה לפרסם את הסקאלה עם הצבעים או עם האותיות שקבענו עם הפניה למקום שבתוכו הצרכן יוכל למצוא את הנתונים המדויקים.

אבי מושל: אז זה יהיה פתרון לכולם, גם יהיה המידע בפרסום, וגם תהיה אפשרות לדעת מה - - - למי שרוצה.

גלעד ארדן: אבל במודעה צריך להעביר מסר לציבור ש-15 זה הכי מזהם, ו-1 זה הכי פחות מזהם.

גלעד ארדן: הוא גם מזהם, אבל פחות מזהם.

אבי מושל: זה ברור שצריך לכתוב.

גלעד ארדן: ויהיה חץ שמראה איפה הרכב הזה ממוקם.

ניר ימין: יש גם רכב שלא פולט כלום?

גלעד ארדן: רכב כבוי.

קריאה: רכב חשמלי.

יצחק זיו: גז.

יקי אנוך: גז פולט הרבה מאוד.

יקי אנוך: גז פולט בדיוק כמו בנזין.

יצחק זיו: סליחה, זה לא נכון.

יקי אנוך: אתה אומר שזה לא נכון.

יצחק זיו: אני אומר שזה לא נכון.

יצחק זיו: משום שאני הייתי במשרד הרישוי לבדיקה של פליטה, והם אמרו לי שזה לא מראה.

קריאה: המכשיר לא תקין, שיחליף את המכשיר.

יקי אנוך: משרד הרישוי הוא לא גורם מדעי.

יקי אנוך: יש מכון תקנים, ויש גורמים בינלאומיים.

יקי אנוך: גז מזהם לעתים יותר מבנזין, תלוי ברכב.

יצחק זיו: יחסית לבנזין הוא מזהם פחות.

יקי אנוך: ממש לא.

יצחק זיו: אני יודע כי כל חברות הדלק לא מעוניינות שרכב - - -

גלעד ארדן: שבו על קפה בתום הדיון ותלבנו את ענייני הגז.

יקי אנוך: זורקים לאנשים דברים, זה נשתל להם.

יקי אנוך: גז שאינו מזהם הוא גז טבעי שאינו משווק בישראל ולא קיים בישראל בכלל.

יקי אנוך: גז שמשווק בישראל הוא גז מזהם בדיוק כמו הבנזין.

יקי אנוך: הפיכת מכוניות "יורו 4" לגז משאירות את אותה רמת זיהום.

יקי אנוך: ב"יורו 5" אין גז שמגיע לזיהום של דלק.

יקי אנוך: אלה הנתונים.

גלעד ארדן: תודה.

גלעד ארדן: השאלה היא איך אנחנו עושים את ההפניה, הרי אנחנו לא באמת רוצים שכל המידע הזה יובא בפרסומת.

גלעד ארדן: אבי, כיוון שהשר הוא אחראי על הביצוע, אנחנו צריכים הצעת נוסח מכם איך לקבוע את החובה של הדירוג לפי הצבע – מה המבנה שאתם רוצים במודעה.

גלעד ארדן: עזוב רגע את הגודל – 20% או 5%, את זה נכריע אחר-כך; זה הרי צריך להיות אחיד לכל היבואנים, אנחנו לא ניתן לכל אחד את החירות לעשות צורה אחרת.

גלעד ארדן: החובה הזאת צריכה להיות שוויונית בין כולם.

יצחק זיו: מקסימום-מינימום לשני הצדדים.

גלעד ארדן: צריך גם למצוא את המילים המשפטיות.

ניר ימין: אולי אפשר להגיד בפסקה 1 ש-20% משטח הפרסומת הכוללת תהיה מידע בדבר רמת הזיהום של הרכב בהתבסס על הפרמטרים האלה כפי שיקבע השר להגנת הסביבה.

ניר ימין: כלומר המידע יהיה בדבר רמת הזיהום, ואז השר להגנת הסביבה יגיד מי מזהם ברמה 1-15, והמידע הזה יתבסס על הפרמטרים שקבענו: כמות הפחמן הדו-חמצני והחד-חמצני- -

גלעד ארדן: אבל איך אני מעגן כאן את הצורה הוויזואלית שזה נראה?

ניר ימין: אנחנו צריכים לראות איך המשרד להגנת הסביבה רואה את זה בעיני רוחו.

ניר ימין: אם הם רואים את זה כמו שהיבואנים עושים את זה או כמו שהציגו לנו באירופה – מהי הדרך הכי יעילה.

גלעד ארדן: אני רוצה לתת לו את הסמכות בחוק לקבוע את הצורה הוויזואלית של זה.

ניר ימין: אנחנו נכתוב את זה במסגרת הביצוע בתקנות השר להגנת הסביבה רשאי להתקין תקנות לעניין חוק זה, לרבות בדבר הדרך שבה יוצג המידע, לפי 2(1)

גלעד ארדן: "הדרך שבה יוצג המידע" זה בסדר.

גלעד ארדן: זאת אומרת מה שצריך להתווסף בסעיף 2(1): "אלא אם מופיעה בגוף הפרסומת מודעה המהווה לפחות 20%,

גלעד ארדן: הכוללת דירוג הזיהום של הרכב בהתבסס על המידע על הפרמטרים".

גלעד ארדן: הנושא של צריכת הדלק נכנס גם לתוך הדירוג?

יהודה רודד: לא.

יהודה רודד: זה נתון נפרד.

גלעד ארדן: בסוף צריך לתת לשר את הסמכות לקבוע את הצורה שבה ייראה הפרסום.

יצחק זיו: יש כאן רק יבואני רכב?

גלעד ארדן: יש כאן רק יבואני רכב כיוון ש- -

יצחק זיו: אבל אם אנחנו מדברים על זיהום היה חייב להיות גם מישהו מחברות הגז.

גלעד ארדן: אנחנו מדברים על זיהום, אבל אנחנו לא מדברים על זיהום כמשהו שהוא רלוונטי כרגע לדיון.

גלעד ארדן: יש כבר דירוג של ממשלת ישראל שקובע את ציון הזיהום של כל רכב.

גלעד ארדן: ועדה למיסוי ירוק והאוצר ישבה עם נציגים מכל משרדי הממשלה, וקבעה פרמטרים של פליטה שמופיעים פה בחוק.

יצחק זיו: אם זאת ישיבה לגבי פליטת מזהמים היו חייבים להזמין גם מישהו מנציגי חברות הגז.

גלעד ארדן: זאת לא ישיבה על פליטת מזהמים, זאת ישיבה איך להביא לידיעת הציבור את אותם סיווגים של זיהום שקבעה הממשלה לכלי רכב.

יצחק זיו: אני חוזר על מה שאמרתי: רצוי היה לזמן גם מישהו מחברות הגז.

גלעד ארדן: חברות הגז לא מייצרות רכבים.

עומר סלע: ועדה בין-משרדית עם כל הנציגים הרלוונטיים ישבה, דנה חודשים ומצאה שאין לקדם את רכב הגפ"מ היות שהתועלת של רכבי גפ"מ הולכת ומצטמצמת ביחס לטכנולוגיות המתקדמות שהולכות ונכנסות- -

יצחק זיו: "הולכת ומצטמצמת", אני חוזר על מה שאמרת.

עומר סלע: יש כבר גורמים מקצועיים בין-משרדיים שדנו בנושא הזה עם הנתונים.

עומר סלע: הגפ"מ עצמו הוא מוצר שמזוקק מנפט.

עומר סלע: לייצר אותו צריך לזהם את האוויר בבתי הזיקוק, והיום מייבאים את זה.

עומר סלע: זה מוצר שגם הוא מזהם.

עומר סלע: אלפי כלי רכב שנוסעים בגז עם ערכות שהותקנו בצורה לא תקינה, ומה שקורה הוא שגורמים יותר נזק מתועלת, אז אני לא מבין את הדבר הזה.

יצחק זיו: אתה לא יכול לייחס משקל לזיהום האוויר של רכב שהותקנה בו מערכת בלתי חוקית.

יצחק זיו: אנחנו מדברים על דברים לא חוקיים.

עומר סלע: - - -

גלעד ארדן: זה לא הדיון כאן.

גלעד ארדן: ניקח בחשבון את ההערה של אדוני.

גלעד ארדן: נשאל את חברות הגז אם יש להן עניין להשתתף בישיבות הבאות, ואם הן ימצאו לנכון, שיגיעו.

תומר מזרחי: אני מהמועצה לצרכנות.

תומר מזרחי: הערה לגבי סעיף 2(1).

תומר מזרחי: לדעתנו, יש משמעות לפרסום הנתונים והפרמטרים המזהמים באתר האינטרנט של היבואן, אבל כדי שהמידע הזה יהיה נגיש לצרכנים – יש צרכנים שיש להם ידע טכני – גם אם אלה מעוניינים לדעת ולבדוק על פי מה נקבעים הצבעים חשוב שהמידע הזה יהיה נגיש באיזשהו מקום.

אבנר פלור: יהיה אתר במסגרת משרד התחבורה עם רשות המסים והמשרד להגנת הסביבה.

אבנר פלור: כמו שאמרנו, כל הנתונים האלה יהיו- -

גלעד ארדן: על כל דגם שנמכר בארץ אתם תעשו?

אבנר פלור: ודאי.

גלעד ארדן: זה אותו אתר שעוזי יצחקי אמר שאתם מקימים?

אבנר פלור: לא, זה אתר אחר, אבל אנחנו נקים עוד אתר.

אבנר פלור: אבל כל רכב כזה יקבל ציון ירוק.

אבנר פלור: הסיבה שבגללה הוא קיבל את הציון הירוק יהיה באותו אתר.

אבנר פלור: זה לא שסתם נזרוק ציון ירוק, ואף אחד לא יידע איך הוא נקבע.

עומר סלע: סעיף 2(2) על נתוני צריכת הדלק של רכב מנועי: אני אעביר אליכם את החומר שהוכן כבר במשרדי התשתיות והתחבורה, ולדעתי, הצעת החוק פה צריכה להתייחס לזה ולהיות מסונכרנת.

ניר ימין: אתה יכול להגיד את העיקרים?

עומר סלע: הכותרת:

עומר סלע: תקנות מקורות אנרגיה (תווית מידע על תצרוכת דלק בכלי רכב), התשס"ח-2008.

עומר סלע: זה מתחיל במילים: "בתוקף סמכותי – סמכות שר התשתיות – לפי סעיף 3 לחוק מקורות אנרגיה- -

גלעד ארדן: הנוסח לא מעניין אותנו, מעניין אותי מה השוני.

גלעד ארדן: עומר סלע: בגדול יש פה הגדרה איך לפרסם; כל הפרטים של הרכב – צריכת דלק בנסיעה עירונית, בנסיעה בין-עירונית ושזה צריך להתבצע על-פי תנאי מעבדה, אז אני לא רוצה להלאות את הוועדה פה.

ניר ימין: אבל הוועדה צריכה להכריע אם היא רוצה להכניס את זה או לא; אי-אפשר לקבל את זה אחרי שהוועדה כבר החליטה להכין את זה לקריאה ראשונה.

אבנר פלור: זה אמור להגיע כבר בימים הקרובים לשולחן הוועדה.

אבנר פלור: צריך לבדוק את זה איתם וללחוץ שזה יגיע לשולחן הוועדה כבר בימים הקרובים.

גלעד ארדן: אז מה שאולי אפשר לעשות זה שהנתונים על צריכת הדלק הם בהתאם לתקנות שיקבע שר התשתיות הלאומיות.

גלעד ארדן: אני מבין שבתקנות האלה אתם רוצים לחייב את היבואנים לסטנדרט בדיקה מסוים- -

אבנר פלור: שיהיה פרסום.

יהודה רודד: זה גם לא לחייב את היבואנים.

יהודה רודד: את היבואנים לפרסם.

לאה ורון: מה מצב התקנות, למה הן לא מועברות לוועדת הכלכלה של הכנסת לאישור?

עומר סלע: אני לא יודע, אני צריך לבדוק במשרד.

לאה ורון: לא בדקת לפני שהגעת לדיון הזה?

עומר סלע: התקנות פורסמו באינטרנט להערות הציבור, ואני לא יודע איפה זה עומד כרגע.

עומר סלע: בכל מקרה אנחנו מחויבים, לפי החלטת הממשלה מ-13 בינואר לסיים את זה עד סוף 2008.

עומר סלע: אז בכל מקרה יש לו"ז שקבע שעד סוף השנה צריך לסיים.

לאה ורון: אבל צריך לקחת בחשבון שאי-אפשר להביא את זה לוועדה בדקה ה-90 ולצפות שהוועדה תתכנס מיד.

לאה ורון: לכן חשוב להעביר את התקנות כמה שיותר מהר.

עומר סלע: אנחנו נעשה ככל האפשר להעביר את זה.

גלעד ארדן: לא מדובר על פרסומות בעיתון.

אבנר פלור: לא.

אבנר פלור: זה מייקר את ה-show-room של יבואני הרכב.

ניר ימין: יש גם שיווק מרחוק.

יצחק זיו: אני מבקש להכניס לפרוטוקול את צריכת הגז לקילומטר.

גלעד ארדן: בסדר.

ניר ימין: משרד המשפטים עבר כבר על טיוטת התקנות האלה?

גלעד ארדן: כאשר זה יעבור, אם זה יעבור.

גלעד ארדן: נגיד שהחוק יאושר, אני יכול גם להכניס הפניה מהתקנות לחוק?

גלעד ארדן: כשהתקנות נכנסות לתוקף הפרסום של דלק יחול גם על החובה- -

ניר ימין: מה שאתה תקרא בתקנות לא יחייב את מה שקבעת כבר בחוק שאושר.

ניר ימין: אתה יכול להגיד בתקנות שהפרסום יהיה בהתאם למה שקבענו בחוק.

גלעד ארדן: בסדר.

גלעד ארדן: כשתגישו את התקנות לאישור הכנסת, כמו שאומר היועץ המשפטי, אנחנו נעשה אחר-כך גם הפניה מהן אל החוק, ועל מה שתרצו התייחסות באולם התצוגה אפשר יהיה להרחיב ממנו בפרסום בעיתון כדי שתהיה אחידות.

גלעד ארדן: בסדר, אני מקבל את ההערה שלך.

עומר סלע: תודה.

ניר ימין: אני אקריא את סעיף 2(1) עם התיקונים: לא יעשה אדם פרסומת לרכב מנועי, אלא אם מופיעה בגוף הפרסומת מודעה המהווה לכל הפחות 20% משטח הפרסום הכוללת: (1) ברישא: "דירוג רמת זיהום הרכב בהתבסס על הפרמטרים הבאים: כמות הפחמן הדו-חמצני" – וכן הלאה.

ניר ימין: אני מזכיר רק שבמקום תחמוצות גפרית – SOx זה יהיה תחמוצות חנקן NOx, ובחלקיקים הנשימים זה לא יהיה PM2.5 אלא רק PM.

ניר ימין: בהמשך לזה, במסגרת סמכות השר בסעיף 5 המוצע תהיה לו גם סמכות לקבוע את דרך הצגת דירוג רמת הזיהום לעניין סעיף 2(1).

ניר ימין: כלומר הוא יוכל לקבוע אם נעשה את זה בדרך של צבעים או סקלה של מספרים מסוימים של רמת הזיהום.

ניר ימין: השר להגנת הסביבה יקבע איך בדיוק תוצג רמת הזיהום הזאת.

ניר ימין: בסדר?

אבנר פלור: הצבעים נקבעים במסגרת הוועדה.

גלעד ארדן: אם תביאו הצעה לדיון הבא אולי נוכל כבר להכניס את זה, ננסה לעשות התאמה.

גלעד ארדן: כרגע אין לי על השולחן סקלה של האוצר שמקובלת על יתר משרדי הממשלה ואת העמדה שלכם.

גלעד ארדן: יש לי עמדת יבואני הרכב, אבל זה לא מספיק.

ניר ימין: אני לא יודע אם אני רוצה לקבוע בחקיקה ראשית סקאלה של 4-1.

ניר ימין: יכול להיות שהשר יחליט שמחר הרכב יותר מזהם או פחות מזהם.

גלעד ארדן: בסדר, אז נבקש מהשר להגנת הסביבה להביא התייחסות כזאת לפעם הבאה ולתת לו במסגרת הסמכות גם לשנות את הסקאלות כי אולי הסטנדרטים יעלו בעתיד.

גלעד ארדן: אבל אולי אפשר לעגן את זה.

אבי מושל: בסעיף 2(2) אני מציע שהנתונים על צריכת הדלק של הרכב המנועי ביחידות של קילומטר לליטר יינתנו לפי מבחני הרכב שנעשים, לפי הסטנדרטים המקובלים באירופה או בארצות-הברית, לפי תקינת הרכב בנסיעה עירונית ובין-עירונית.

אבי מושל: אז זה פותר את בעיית האחידות כי כולם הולכים לפי אותם סטנדרטים.

אבנר פלור: כל מה שאתה אומר נמצא כאן, אבי.

גלעד ארדן: זה נמצא בתקנות.

אבנר פלור: כן.

גלעד ארדן: כשנאשר את התקנות נשווה.

לאה ורון: אבל מה אתה כותב בסעיף 2(2) לחוק?

גלעד ארדן: אז תוסיף את החובה הכללית.

אבנר פלור: אם כבר רוצים לא להתייחס, יש כאן הגדרה מה זה תצרוכת דלק.

אבנר פלור: אפשר להעתיק את ההגדרה לפה ולהתייחס לבין-עירוני ועירוני בהגדרה.

גלעד ארדן: טוב.

גלעד ארדן: כרגע נאמץ את זה.

גלעד ארדן: "צריכת הדלק של הרכב בליטר למאה קילומטר שנמדדה בתנאי מעבדה, לפי הנחיות הקהילה האירופית או התקינה הפדרלית של ארצות-הברית של אמריקה, לפי המקרה וכפי שאלו יהיו מעת לעת, כאמור בתקנות 282(א)(ג) לתקנות התעבורה".

ניר ימין: לפי המקרה, זה תלוי בסוג הרכב אם הוא תוצרת אירופה או ארה"ב?

אבנר פלור: כן.

גלעד ארדן: ואם הוא יפני או קוריאני?

יהודה רודד: התקן היפני לא מאומץ בארץ, והיפנים חייבים להיות לפי התקן האירופי - -

גלעד ארדן: כפי שהיבואן מדד את זה.

גלעד ארדן: אנחנו נוסיף סעיף ששר התשתיות הלאומיות יקבע אופן חישוב צריכת הדלק של הרכב המנועי בתקנות באישור ועדת הכלכלה.

גלעד ארדן: זה ממילא עומד להגיע אלינו.

יקי אנוך: לגבי ההערה שלנו בעניין 5%, אני ראיתי שאתה מקריא 20%.

יקי אנוך: לא התייחסת?

גלעד ארדן: התייחסתי, אמרתי שאני משאיר את זה להמשך, ונראה עד אז דוגמאות ונחווה את דעתנו.

גלעד ארדן: אני עדיין לא מכריע בזה כרגע.

שרית זוכוביצקי: במקום "חישוב" תכתבו "שיטת המדידה".

גלעד ארדן: בסדר.

גלעד ארדן: אני מקריא את סעיף 3:

תומר מזרחי: יש כמה הערות על זה.

תומר מזרחי: זה בעצם מרוקן את הצעת החוק החשובה הזאת מתוכן.

גלעד ארדן: למה?

תומר מזרחי: כתוב פה: "ובלבד שהפרסומת שמקורה מחוץ לישראל לא יראו בה כפרסומת אסורה לפי הוראות חוק זה".

תומר מזרחי: לפי המידע שיש בידינו 80% מהפרסומות המיועדות לרכב באות מחו"ל.

תומר מזרחי: החוק לא חל עליהן?

גלעד ארדן: מה זה "באות מחו"ל"?

גלעד ארדן: אני לא מבין מה אתה אומר.

גלעד ארדן: כאשר מודעת הפרסום בעברית אתה מבין שהיא כוונה לציבור בישראל?

גלעד ארדן: תקרא את זה יחד עם הסיפא.

תומר מזרחי: אני מדבר על הסיפא.

תומר מזרחי: אם הפרסומת הופקה בחו"ל, והיא משודרת בארץ, לפי מה שאני מבין, החוק לא יחול עליה.

גלעד ארדן: למה?

תומר מזרחי: כי זה מה שכתוב פה.

גלעד ארדן: אבל היא כוונה בעיקרה לציבור בישראל.

גלעד ארדן: אתה רואה הרבה פרסומות באנגלית בתקשורת הישראלית?

גלעד ארדן: אני מבין שאתה לא מדבר על עיתונים.

תומר מזרחי: אני מדבר על פרסומת לפי הגדרה.

גלעד ארדן: איפה אתה מזהה את הבעיה?

גלעד ארדן: פרסומת בטלוויזיה שלא הופקה בארץ, אלא בחו"ל- -

גלעד ארדן: אתה רוצה שנוסיף הגדרה שאומרת שפרסומת שהיא בשפה העברית, יראו אותה כפרסומת שכוונה בעיקרה לציבור בישראל?

תומר מזרחי: לא, לדעתי, צריך להשמיט את החלק הזה.

תומר מזרחי: כל פרסומת שמשודרת בארץ, חזקה שהיא משפיעה על ציבור הצרכנים הישראלי.

תומר מזרחי: אם אנחנו חושבים שצריך להציג לו מידע עד כמה הרכב ידידותי לסביבה לא משנה איפה הפרסומת- -

גלעד ארדן: אם בן אדם רואה CNN, ויש שם פרסומת לרכב שיש לו גם יבואן בארץ, אז מה, YES כבר לא יוכלו לשדר יותר פרסומות לרכבים, צריך לעשות מסך שחור?

ניר ימין: אני מפנה את תשומת לבך לכך שיש גם בחוק הגבלת הפרסומת והשימוש במוצרי טבק סעיף מאוד דומה לזה, שמתייחס בדיוק לסיטואציה שמציג היושב ראש, שבה אתה צופה בפרסומת שלא מכוונת לציבור בישראל, אלא לציבור בלתי מסוים אחר, ואז אנחנו באמת לא רוצים להחיל את החובה הזאת ולהכניס 20% משטח הפרסומת כחובה על היבואן.

ניר ימין: יש פה חזקה שהיבואן עשה את הפרסומת כל עוד הוא לא הוכיח אחרת.

ניר ימין: מצד אחד אנחנו קובעים חזקה שרואים אותו כמי שעשה את הפרסומת, אבל מצד שני אנחנו לא רוצים לקבוע חובות מרחיקות לכת יתר על המידה, כלומר שהוא לא יהיה חייב בדברים שאנחנו לא רואים אותו כמי שאמור להיות חייב בהם, כמו בפרסומת ב-CNN או משהו בדומה לזה.

גלעד ארדן: אנחנו לא נצביע היום על ההכנה לקריאה ראשונה.

גלעד ארדן: אם יש לך ניסוח יותר ברור לסעיף 3 אני אשמח לקבל אותו לדיון הבא שלא יהיה בעוד הרבה זמן כי אני רוצה לסיים את החוק הזה די מהר, ולא צריך עוד הרבה זמן כדי לגמור את ההכנה לקריאה ראשונה.

גלעד ארדן: אתה רוצה שנעשה את 4 ואת ההערות נקרא היום?

גלעד ארדן: יש על זה עוד הערות?

גלעד ארדן: תודה.

גלעד ארדן: הישיבה נעולה.

גלעד ארדן: נכנס את הישיבה הבאה בנושא הזה בשבועיים הקרובים.